Sitran yliasiamies Mikko Kosonen ansaitsee vuodessa 100 000 euroa enemmän kuin pääministeri.

Sitran yliasiamies Mikko Kosonen, 62, jää eläkkeelle vuodenvaihteessa. KIMMO HAAPALA

Pääministeri Antti Rinne (sd) on tällä hetkellä palkkakuopassa, jos mittarina käytetään ”tulevaisuustaloksi” itseään kutsuvaa Sitraa, jonka yliasiamiehelle Mikko Kososelle maksettiin viime vuonna 22 600 euroa kuukaudessa.

Pääministerin palkkio on 13 390 euroa kuukaudessa. Miksi eduskunnan alaisen juhlarahaston johtamisesta maksetaan enemmän kuin Suomen johtamisesta?

Lindtman väistelee kysymystä

Sitran yliasiamiehen palkkausperusteista ja kokonaispalkasta päättää poliitikoista koostuva Sitran hallintoneuvosto, jonka puheenjohtajana toimii kansanedustaja ja SDP:n eduskuntaryhmän puheenjohtaja Antti Lindtman.

Lindtman ei halua vastata kysymykseen, miksi Sitran yliasiamiehelle maksetaan yli 22 000 euroa kuukaudessa.

Lindtman vetoaa siihen, että Sitran uuden yliasiamiehen valintaprosessi on kesken ja prosessista vastaa Sitran hallitus.

– Katsotaan tätä kokonaisuutta sitten, kun se tulee hallintoneuvoston pöydälle, Lindtman sanoo ja viittaa myös uuden yliasiamiehen palkkaan.

Nykyinen yliasiamies Mikko Kosonen, 62, jää eläkkeelle vuodenvaihteessa. Hän on johtanut Sitraa marraskuusta 2008.

SDP:n eduskuntaryhmän puheenjohtaja Antti Lindtman johtaa Sitran hallintoneuvostoa. Petteri Paalasmaa

Uutta yliasiamiestä ei ole valittu

Ilta-Sanomat uutisoi viime viikolla, että Sitran hallitus olisi päättänyt esittää EU-komissaari Jyrki Kataista (kok) Sitran uudeksi yliasiamieheksi.

Sitran hallituksen puheenjohtaja, valtiovarainministeriön kansliapäällikkö Martti Hetemäki kiisti Ilta-Sanomien tiedot tuoreeltaan ja sanoi, ettei Sitran hallitus ole tehnyt vielä päätöstä.

– Sitran yliasiamiehen valintaprosessi etenee niin, että Sitran hallitus tekee esityksen hallintoneuvostolle, joka tekee päätöksen nimityksestä, Hetemäki kertoi tiedotteessaan.

Hetemäen mukaan tavoitteena on saada valintaprosessi valmiiksi syyskuussa.

Yliasiamiehen tehtävää haki 51 henkilöä. Viiden vuoden määräaikainen toimikausi alkaa 1.1.2020.

EU-komissaari Jyrki Katainen (kok) on hakenut Sitran yliasiamieheksi. Jenni Gästgivar

Riittäisikö 15 000 euroa kuussa?

Hallintoneuvoston varapuheenjohtaja, kansanedustaja Jani Mäkelä (ps) pitää Sitran yliasiamiehen palkkaa korkeana.

Korkeita palkkoja perustellaan usein sillä, että muuten tehtävään ei tule tarpeeksi korkean profiilin hakijoita. Oletko samaa mieltä, että esimerkiksi 15 000 eurolla ei löytyisi hakijoita?

– En ole. Uskon kyllä, että 15 000 eurolla löytyisi ihan riittävän päteviä hakijoita Sitran johtoon. Se tuskin muodostuisi siinä kynnyskysymykseksi, Mäkelä sanoo.

– Kun katsoo sitä hakijakaartia, mikä tuli tuohon tehtävään, niin onko se taso nyt yksiselitteisen erinomainen?

Pääministerin palkkio on 13 390 euroa kuukaudessa. Antti Rinne (sd) aloitti tehtävässä 6. kesäkuuta. Petteri Paalasmaa

Mäkelä ymmärtää, miksi Sitran yliasiamiehen palkkaa verrataan pääministerin palkkioon, mutta parempi vertailukohta olisi hänen mukaansa esimerkiksi valtionyhtiöt Alko ja Veikkaus.

– Paljon on ollut keskustelua siitä, että valtionyhtiöissä ylipäänsä johtajien palkat ovat varsin korkeita. Ymmärrän hyvin ja olen samaa mieltä siitä, että niitä voisi alentaa, Mäkelä sanoo.

Sitra ei kerro johtajiensa palkkoja

Iltalehti yritti viime vuonna selvittää, mitä Sitran johtoryhmälle maksetaan – turhaan.

Kahden viikon odottelun jälkeen Sitra toimitti Iltalehdelle vastauksen, jonka mukaan julkisoikeudellinen rahasto pyrkii ”mahdollisimman avoimeen toimintaan”, mutta ei kerro johtoryhmänsä palkkoja.

Sitra suostui luovuttamaan tiedot vain Kososen palkasta, joka oli vuonna 2016 yhteensä 255 875 euroa ja vuonna 2017 yhteensä 267 171 euroa.

Sitran verkkosivujen mukaan juhlarahaston johtoryhmään kuuluvat Kososen lisäksi asiamies Tapio Anttila sekä johtajat Veera Heinonen, Päivi Hirvola, Jorma Jaalivaara, Antti Kivelä, Mari Pantsar, Heidi Saario ja Sami Tuhkanen.

Sitran hallituksen puheenjohtaja Martti Hetemäki ei vastannut Iltalehden kysymykseen, miksi Sitran yliasiamiehelle maksetaan yli 22 000 euroa kuukaudessa.